*****

ΚΑΝΟΝΙΣΜΟΣ (ΕΟΚ) αριθ. 2201/90 ΤΟΥ ΣΥΜΒΟΥΛΙΟΥ

της 24ης Ιουλίου 1990

για την τροποποίηση του κανονισμού (ΕΟΚ) αριθ. 426/86 περί κοινής οργανώσεως αγοράς στον τομέα των μεταποιημένων προϊόντων με βάση τα οπωροκηπευτικά

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι ο κανονισμός (ΕΟΚ) αριθ. 426/86 (3), όπως τροποποιήθηκε τελευταία από τον κανονισμό (ΕΟΚ) αριθ. 1202/90 (4), θέσπισε καθεστώς ενίσχυσης στην παραγωγή, για ένα ορισμένο αριθμό μεταποιημένων προϊόντων με βάση τα οπωροκηπευτικά· ότι ο ουσιαστικός στόχος είναι να επιτραπεί, στα προϊόντα που προκύπτουν από τη μεταποίηση της κοινοτικής πρώτης ύλης, η πώληση σε ανταγωνιστικές τιμές σε σχέση μ' αυτές που εφαρμόζονται από τις τρίτες χώρες·

ότι, όσον αφορά τις σταφίδες, προκειμένου να ευαισθητοποιηθεί ο παραγωγός στις απαιτήσεις διάθεσης και εμπορίας των προϊόντων του, και να βελτιώσει την ανταγωνιστικότητά τους, πρέπει να αντικατασταθεί προοδευτικά το υπάρχον σύστημα ενίσχυσης στην παραγωγή, από ένα νέο καθεστώς ενίσχυσης στην καλλιεργούμενη έκταση ειδικής καλλιέργειας· ότι, κατά τη διάρκεια μιας μεταβατικής περιόδου τεσσάρων περιόδων εμπορίας, η ενίσχυση στην καλλιέργεια εισάγεται προοδευτικά, αντισταθμίζοντας τη μείωση της ενίσχυσης στην παραγωγή· ότι πρέπει να οριστούν οι όροι αυτής της μετάβασης· ότι πρέπει να καταργηθούν οι μηνιαίες προσαυξήσεις που εφαρμόζονται στην ελάχιστη τιμή που καταβάλλεται στον παραγωγό για τις σουλτανίνες και την κορινθιακή σταφίδα·

ότι ενδείκνυται να ληφθεί υπόψη η κατάσταση των παραγωγών που δεν έχουν δεσμευθεί σε πρόγραμμα καταπολέμησης της φυλλοξήρας· ότι πρέπει να συμπληρωθεί γι' αυτούς η ενίσχυση·

ότι, για να δοθούν κίνητρα για την ταχύτερη διάθεση ορισμένων των προϊόντων και να αποφευχθεί κατ' αυτό τον τρόπο η παρατεταμένη αποθεματοποίηση που έχει επιβλαβείς συνέπειες στη διατήρηση της ποιότητας, πρέπει, αφενός, να μειωθεί η ελάχιστη τιμή που πληρώνεται από τους οργανισμούς αποθεματοποίησης για το προϊόν το οποίο αγοράζεται για την παρέμβαση και, αφετέρου, αρχής γενομένης από την περίοδο 1994/95, να περιοριστούν οι ποσότητες σουλτανίνας και κορινθιακής σταφίδας που μπορούν να αγοραστούν από τους οργανισμούς αποθεματοποίησης τους δύο τελευταίους μήνες της περιόδου και να μειωθεί η τιμή αγοράς από τους οργανισμούς αυτούς· ότι πρέπει, εξάλλου, να μη χρηματοδοτούνται πλέον τα έξοδα εξαιρετικά μακροχρόνιας αποθεματοποίησης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 426/86 τροποποιείται ως εξής:

1. Στο άρθρο 2 η παράγραφος 1 αντικαθίσταται από το ακόλουθο κείμενο:

«1. Για τα προϊόντα που περιλαμβάνονται στο παράρτημα Ι μέρος Α, τα οποία λαμβάνονται από οπωροκηπευτικά που έχουν συγκομισθεί στην Κοινότητα, εφαρμόζεται καθεστώς ενίσχυσης στην παραγωγή, με την επιφύλαξη των ειδικών διατάξεων που προβλέπονται για τις σταφίδες στα άρθρα 6 και 6α.».

2. Στο άρθρο 3 παράγραφος 2, παρεμβάλλονται οι λέξεις «. . . τις σουλτανίνες και . . .» πριν από τις λέξεις «. . . την κορινθιακή σταφίδα . . .».

3. Στο άρθρο 4 η παράγραφος 2 αντικαθίσταται από το ακόλουθο κείμενο:

«2. Η ελάχιστη τιμή των ξερών σύκων, η οποία ισχύει στην αρχή της περιόδου, αυξάνεται κάθε μήνα, αρχίζοντας από τον τρίτο μήνα της περιόδου, κατά ένα σταθερό ποσό που αντιστοιχεί στα έξοδα αποθεματοποίησης, για το υπόλοιπο διάστημα της περιόδου.»

4. Το άρθρο 6 αντικαθίσταται από το ακόλουθο κείμενο:

Άρθρο 6

1. Χορηγείται ενίσχυση για την καλλιέργεια σουλτανίνας, σταφίδων των ποικιλιών Moscatel και κορινθιακής σταφίδας, που προορίζονται για τη μεταποίηση.

Το ποσό της ενίσχυσης καθορίζεται ανά εκτάριο έκτασης ειδικής καλλιέργειας που συγκομίζεται, σε συνάρτηση με τη μέση απόδοση του εκταρίου αυτών των εκτάσεων. Καθορίζεται, εξάλλου, λαμβάνοντας υπόψη:

- την ανάγκη να εξασφαλιστεί η διατήρηση των εκτάσεων που διατίθενται παροδοσιακά για τις εν λόγω καλλιέργειες,

- τις δυνατότητες διάθεσης αυτών των σταφίδων.

Το ποσό της ενίσχυσης μπορεί να διαφοροποιείται σε συνάρτηση με τις ποικιλίες σταφυλιών καθώς και με άλλους παράγοντες που μπορούν να επηρεάσουν τις αποδόσεις.

Η ενίσχυση αυτή εισάγεται προοδευτικά κατά τις περιόδους 1990/91, 1991/92, 1992/93 και 1993/94, σύμφωνα με το άρθρο 6α.

2. Αν οι εκτάσεις ειδικής καλλιέργειας που διατίθενται για την παραγωγή σταφίδων υπερβαίνουν μια κοινοτική μέγιστη εγγυημένη έκταση, το ποσό της ενίσχυσης μειώνεται για την επόμενη περίοδο εμπορίας σε συνάρτηση με τη διαπιστωθείσα υπέρβαση. Για τη μέγιστη εγγυημένη έκταση λαμβάνεται υπόψη ο μέσος όρος των εκτάσεων που διατίθενται εντός της Κοινότητας, για τις καλλιέργειες που αναφέρονται στην παράγραφο 1, κατά τις περιόδους 1987/88, 1988/89 και 1989/90.

3. Η ενίσχυση πληρώνεται όταν έχουν συγκομισθεί οι εκτάσεις και τα προϊόντα έχουν αποξηρανθεί για τη μεταποίηση.

4. Αρχίζοντας από την περίοδο 1991/92, οι παραγωγοί που αναφυτεύουν τον αμπελώνα τους για να καταπολεμήσουν την φυλλοξήρα και που δεν απολαύουν των ενισχύσεων που προβλέπει το λειτουργικό πρόγραμμα κατά της εν λόγω ασθένειας, απολαύουν, επί τρεις περιόδους, του ποσού της ενίσχυσης που ισχύει το τελευταίο έτος της μεταβατικής περιόδου. Η ενίσχυση αυτή καθορίζεται λαμβάνοντας επίσης υπόψη το ποσό της ενίσχυσης που χορηγείται στις εκμεταλλεύσεις που συμμετέχουν στο λειτουργικό πρόγραμμα κατά της φυλλοξήρας, σύμφωνα με τις κοινοτικές αποφάσεις. Η διάταξη της παραγράφου 3 δεν εφαρμόζεται.

5. Η ενίσχυση στην καλλιέργεια θεωρείται ως μέτρο παρέμβασης που προορίζεται για τη ρύθμιση των γεωργικών αγορών, κατά την έννοια του άρθρου 3 παράγραφος 1 του κανονισμού (ΕΟΚ) αριθ. 729/70 (*).

6. Η Επιτροπή καθορίζει το ποσό της ενίσχυσης, τη μέγιστη εγγυημένη έκταση καθώς και τις λεπτομέρειες εφαρμογής του παρόντος άρθρου, κατά τη διαδικασία που προβλέπει το άρθρο 22.

7. Η Επιτροπή διαπιστώνει, κατά περίπτωση, την υπέρβαση της μέγιστης εγγυημένης έκτασης και καθορίζει την ανάλογη μείωση του ποσού της ενίσχυσης.

(*) ΕΕ αριθ. L 94 της 28. 4. 1970, σ. 13.».

5. Παρεμβάλλεται το ακόλουθο άρθρο:

«Άρθρο 6α

1. Για τις σουλτανίνες, τις σταφίδες των ποικιλιών Moscatel και την κορινθιακή σταφίδα, η ελάχιστη τιμή που καταβάλλεται στον παραγωγό μειώνεται προοδευτικά κατά τις περιόδους 1990/91, 1991/92, 1992/93 και 1993/94.

Από την περίοδο 1990/91 και μέχρι την περίοδο 1993/94, η τιμή αυτή μειώνεται κατά 19,941 Ecu/100 kg ανά περίοδο. Δεν καθορίζεται πλέον από την περίοδο 1994/95.

2. Το ποσό της ενίσχυσης στην παραγωγή καθορίζεται, κατά τις τέσσερις περιόδους που αναφέρονται στην παράγραφο 1, έτσι ώστε να επιτρέπεται η διάθεση του κοινοτικού προϊόντος. Για τον καθορισμό αυτό, λαμβάνεται ιδίως υπόψη το ποσό της ενίσχυσης που καθορίστηκε για την προηγούμενη περίοδο εμπορίας, προσαρμοσμένο, για να ληφθεί υπόψη η εξέλιξη της ελάχιστης τιμής που αναφέρεται στην παράγραφο 1 και, εν ανάγκη, η εξέλιξη των κατ' αποκοπή εξόδων μεταποίησης, καθώς και της ελάχιστης τιμής στην εισαγωγή που αναφέρεται στο άρθρο 9.

Η ενίσχυση καθορίζεται σε συνάρτηση με το καθαρό βάρος του μεταποιημένου προϊόντος. Οι συντελεστές που εκφράζουν τη σχέση μεταξύ του βάρους της χρησιμοποιούμενης πρώτης ύλης και του καθαρού βάρους του μεταποιημένου προϊόντος, καθορίζονται κατ' αποκοπή.

Η ενίσχυση καταβάλλεται μόνο στους μεταποιητές που δεν μεταποιούν ποσότητα σταφίδας αυτών των ποικιλιών αντίστοιχη προς ένα ποσοστό των αγορασμένων ποσοτήτων. Η ενίσχυση δεν καταβάλλεται για τις εν λόγω ποσότητες.

Η ενίσχυση καταβάλλεται στους μεταποιητές μόνο για τα μεταποιημένα προϊόντα τα οποία:

α) λαμβάνονται από πρώτη ύλη που έχει συγκομισθεί στην Κοινότητα και για την οποία ο ενδιαφερόμενος πλήρωσε τουλάχιστον την ελάχιστη τιμή που αναφέρεται στο άρθρο 4·

β) ανταποκρίνονται στις απαιτήσεις ελάχιστης ποιότητας.

Η ενίσχυση στην παραγωγή δεν εφαρμόζεται πλέον από την περίοδο 1994/95.

3. Η ενίσχυση στην καλλιέργεια που προβλέπει το άρθρο 6 καθορίζεται επίσης, κατά τις τέσσερις περιόδους που αναφέρονται στην παράγραφο 1, προς αντιστάθμιση της πτώσης της ελάχιστης τιμής που αναφέρει η εν λόγω παράγραφος.

4. Το Συμβούλιο, αποφασίζοντας με ειδική πλειοψηφία βάσει προτάσεως της Επιτροπής, καθορίζει τα ποσοστά που προβλέπει η παράγραφος 2.

5. Οι απαιτήσεις ελάχιστης ποιότητας που αναφέρει η παράγραφος 2 τέταρτο εδάφιο στοιχείο β), καθώς και οι άλλες λεπτομέρειες εφαρμογής του παρόντος άρθρου, θεσπίζονται κατά τη διαδικασία του άρθρου 22.»

6. Το άρθρο 8 αντικαθίσταται από το ακόλουθο κείμενο:

«Άρθρο 8

1. Οι οργανισμοί ή τα φυσικά ή νομικά πρόσωπα που είναι αναγνωρισμένα από τα κράτη μέλη, εφεξής ονομαζόμενοι « οργανισμοί αποθεματοποίησης», αγοράζουν, κατά τη διάρκεια των δύο τελευταίων μηνών της περιόδου εμπορίας, τις ποσότητες σουλτανίνας, κορινθιακής σταφίδας και ξερών σύκων που παράγονται στην Κοινότητα κατά τη διάρκεια της τρέχουσας περιόδου, εφόσον τα προϊόντα ανταποκρίνονται σε απαιτήσεις ποιότητας που θα καθοριστούν. Όσον αφορά τις σουλτανίνες και την κορινθιακή σταφίδα, αυτές οι αγορές πραγματοποιούνται μέχρι του ορίου που μπορεί να καθοριστεί σύμφωνα με το άρθρο 2 παράγραφος 3. Από την περίοδο 1994/95, οι ποσότητες σουλτανίνας και κορινθιακής σταφίδας που αγοράζονται σύμφωνα με την παράγραφο 2, δεν μπορούν να υπερβαίνουν τους 27 370 τόνους.

2. Οι οργανισμοί αποθεματοποίησης αγοράζουν:

- τα ξερά σύκα στην ελάχιστη τιμή που ισχύει στην αρχή της περιόδου,

- τις σουλτανίνες και την κορινθιακή σταφίδα στην ελάχιστη τιμή που ισχύει στην αρχή της εν λόγω περιόδου, μειωμένη κατά 15 % για την περίοδο 1990/91 και μειωμένη κατά 20 % κατά τις περιόδους 1991/92 έως 1993/94· από την περίοδο 1994/95, τα προϊόντα αγοράζονται από τους οργανισμούς αποθεματοποίησης στην τιμή αγοράς που ισχύει κατά την περίοδο 1993/94, μειωμένη κατά 5 %.

3. Η διάθεση των προϊόντων που αγοράζονται από τους οργανισμούς αποθεματοποίησης γίνεται με συνθήκες τέτοιες, ώστε να μη διακυβεύεται η ισορροπία της αγοράς και να διασφαλίζεται η ισότητα πρόσβασης στα προς πώληση προϊόντα καθώς και η ισότητα μεταχείρισης των αγοραστών.

Για τα προϊόντα που δεν μπορούν να διατεθούν με κανονικές συνθήκες, μπορούν να ληφθούν ιδιαίτερα μέτρα.

4. Χορηγείται στους οργανισμούς αποθεματοποίησης ενίσχυση στην αποθεματοποίηση για τις ποσότητες των προϊόντων που έχουν αγοράσει και για την πραγματική διάρκεια αποθεματοποίησής τους. Ωστόσο, η ενίσχυση δεν καταβάλλεται πέραν της περιόδου των 18 μηνών που ακολουθεί το τέλος της περιόδου κατά την οποία αγοράστηκε το προϊόν.

5. Χορηγείται στον οργανισμό αποθεματοποίησης χρηματική αντιστάθμιση, ίση με τη διαφορά μεταξύ της τιμής αγοράς που πληρώθηκε από τους οργανισμούς αποθεματοποίησης και της τιμής πώλησης. Η αντιστάθμιση αυτή μειώνεται κατά το ποσό που αντιστοιχεί στα κέρδη που προκύπτουν ενδεχομένως από τη διαφορά μεταξύ τιμής αγοράς και τιμής πώλησης.

6. Το Συμβούλιο, αποφασίζοντας με ειδική πλειοψηφία βάσει προτάσεως της Επιτροπής, θεσπίζει τους γενικούς κανόνες για την εφαρμογή του παρόντος άρθρου.

7. Οι λεπτομέρειες εφαρμογής του παρόντος άρθρου θεσπίζονται κατά τη διαδικασία που προβλέπεται στο άρθρο 22.»

Άρθρο 2

Πριν από το τέλος της περιόδου 1993/94, η Επιτροπή υποβάλλει στο Συμβούλιο έκθεση περί της εφαρμογής των μέτρων που θεσπίζονται δυνάμει του παρόντος κανονισμού, συνοδευόμενη, ενδεχομένως, από κατάλληλες προτάσεις.

Άρθρο 3

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Ιουλίου 1990.

Για το Συμβούλιο

Ο Πρόεδρος

C. MANNINO

(1) ΕΕ αριθ. C 96 της 17. 4. 1990, σ. 1.

(2) ΕΕ αριθ. C 112 της 7. 5. 1990, σ. 34.

(3) ΕΕ αριθ. L 49 της 27. 2. 1986, σ. 1.

(4) ΕΕ αριθ. L 119 της 11. 5. 1990, σ. 66.